## Uredba o javnoj raspravi u postupku donošenja prostornih planova

### NN 101/1998 (28.7.1998.), Uredba o javnoj raspravi u postupku donošenja prostornih planova

# VLADA REPUBLIKE HRVATSKE

Na temelju članka 29a. stavka 2. Zakona o prostornom uređenju ("Narodne
novine", br. 30/94 i 68/98), Vlada Republike Hrvatske je na sjednici održanoj
24. srpnja 1998. godine, donijela

## **UREDBU**

### **O JAVNOJ RASPRAVI U POSTUPKU DONOŠENJA PROSTORNIH PLANOVA**

***Opće odredbe***

Članak 1.

Ovom Uredbom određuje se način i postupak provođenja javne rasprave
o prijedlogu prostornog plana te prijedlogu izmjena, dopuna i stavljanja
izvan snage prostornog plana (u daljnjem tekstu: prijedlog prostornog plana),
te način i sudjelovanje u tom postupku tijela državne uprave, jedinica
lokalne samouprave i uprave, pravnih osoba s javnim ovlastima i građana
(u daljnjem tekstu: sudionici u javnoj raspravi).

Članak 2.

Nakon objave javne rasprave, prijedlog prostornog plana stavlja se na
javni uvid, a nositelj izrade sa stručnim izrađivačem organizira jedno
ili više javnih izlaganja radi obrazloženja bitnih rješenja, smjernica
i mjera, odnosno razloga za stavljanje izvan snage prostornog plana.

U javnoj raspravi sudionici daju očitovanja, prijedloge i primjedbe
na prijedlog prostornog plana, u roku i na način propisan ovom Uredbom.

***Nacrt i prijedlog prostornog plana***

Članak 3.

U tijeku izrade nacrta prijedloga prostornog plana, nositelj izrade
provodi jednu ili više prethodnih rasprava o ciljevima i mogućim rješenjima
značajnima za razvitak, uređenje i oblikovanje prostora na području obuhvata
tog plana.

U prethodnoj raspravi sudjeluju tijela i pravne osobe iz članka 5. stavka
1. alineje 1. ove Uredbe te druge fizičke i pravne osobe, za koje to nositelj
izrade ocijeni potrebnim.

Nakon provedene prethodne rasprave nositelj izrade priprema izvješće
o prethodnoj raspravi te ga s nacrtom prijedloga prostornog plana dostavlja
poglavarstvu.

Na temelju nacrta prijedloga prostornog plana i izvješća o prethodnoj
raspravi, poglavarstvo utvrđuje prijedlog prostornog plana za javnu raspravu.

Prijedlog prostornog plana koji se utvrđuje za javnu raspravu sadrži
tekstualni i grafički dio plana.

***Objava javne rasprave***

Članak 4.

Nositelj izrade objavljuje javnu raspravu o prijedlogu prostornog plana
u dnevnom tisku i/ili drugim sredstvima javnog priopćavanja, najmanje 8
dana prije početka javne rasprave.

Objava javne rasprave o prijedlogu prostornog plana sadrži mjesto, datum
početka i trajanje javnog uvida u prijedlog prostornog plana, mjesto i
datum jednog ili više javnih izlaganja te rok u kojem se nositelju izrade
dostavljaju pisana očitovanja, prijedlozi i primjedbe na prijedlog prostornog
plana.

Članak 5.

Nositelj izrade osim objave iz članka 4. ove Uredbe obvezno dostavlja
i posebnu obavijest o javnoj raspravi:

- tijelima državne uprave i pravnim osobama s javnim ovlastima koja
su osigurala podatke i dokumente iz svoga djelokruga za potrebe izrade
prostornog plana,

- upravnim tijelima županije, općina i gradova, na čiji djelokrug mogu
utjecati predložena rješenja prostornog plana,

- mjesnim odborima, odnosno gradskim četvrtima za područje obuhvata
prijedloga urbanističkog plana uređenja i detaljnog plana uređenja.

***Javni uvid***

Članak 6.

Javni uvid u prijedlog prostornog plana županije, odnosno Grada Zagreba,
traje 60 dana, a javni uvid u prijedloge ostalih prostornih planova traje
30 dana.

Javni uvid u prijedlog izmjena, dopuna, odnosno stavljanja izvan snage
prostornog plana, traje najmanje 15 dana, ali ne dulje od 30 dlana.

***Javno izlaganje***

Članak 7.

Javno izlaganje organizira i provodi nositelj izrade sa stručnim izrađivačem
za sve sudionike javne rasprave ili, ovisno o složenosti prostornog plana,
posebno za pojedine skupine sudionika, uz prethodni poziv u kojem se navodi
mjesto javnog izlaganja. O javnom izlaganju vodi se zapisnik.

***Način i sudjelovanje sudionika u javnoj raspravi***

Članak 8.

Ako u roku određenom objavom javne rasprave tijela državne uprave, upravna
tijela županije, općina i gradova te pravne osobe s javnim ovlastima ne
dostave pisano očitovanje na prijedlog prostornog plana, smatrat će se
da nemaju primjedbi.

Članak 9.

Građani i udruge sudjeluju u javnoj raspravi na način da:

- imaju pristup i uvid u prijedlog prostornog plana,

- mogu upisati prijedloge i primjedbe u knjigu primjedbi koja se obvezno
nalazi uz prijedlog prostornog plana o kojem se provodi javna rasprava,

- postavljanjem pitanja u javnom izlaganju o predloženim rješenjima,
na koja odgovara nositelj izrade, odnosno stručni izrađivač, usmeno ili
u pisanom obliku,

- daju prijedloge i primjedbe u zapisnik o javnom izlaganju i

- upućuju nositelju izrade pisane prijedloge i primjedbe.

Prijedlozi i primjedbe koji nisu čitko napisani i potpisani imenom i
prezimenom uz adresu podnositelja, neće se uzeti u obzir u pripremi izvješća
o javnoj raspravi.

***Izvješće o javnoj raspravi***

Članak 10.

Sve prijedloge i primjedbe koje su sudionici u javnoj raspravi dali
u roku i na način određen ovom Uredbom, obrađuje nositelj izrade sa stručnim
izrađivačem prostornog plana i o tome priprema izvješće o javnoj raspravi.

Rok za pripremu izvješća iz stavka 1. ovog članka je najviše 30 dana
za novi prostorni plan i najviše 15 dana za izmjene, dopune odnosno stavljanje
izvan snage prostornog plana, od proteka roka za davanje pisanih prijedloga
i primjedbi.

Članak 11.

Izvješće o javnoj raspravi, osim podataka iz članka 4. ove Uredbe i
o pozvanim sudionicima u javnoj raspravi, sadrži i popis sudionika koji
su dali očitovanja, prijedloge i primjedbe na prijedlog prostornog plana,
u roku i na način određen ovom Uredbom, koji su prihvaćeni, kao i obrazloženja
o očitovanjima, prijedlozima i primjedbama koji nisu prihvaćeni ili su
djelomično prihvaćeni, odnosno dani izvan određenog roka.

Akti i obavijesti o javnoj raspravi, pozivi za javno izlaganje i zapisnici
o javnim izlaganjima s dokazom sudjelovanja u javnom izlaganju pozvanih
sudionika u javnoj raspravi, sastavni su dio izvješća o javnoj raspravi.

Članak 12.

Ako se prihvaćenim očitovanjima, prijedlozima i primjedbama u javnoj
raspravi na prijedlog detaljnog plana uređenja bitno utječe na vlasničke
odnose na zemljištu, nositelj izrade može ponoviti javni uvid.

Ponovni javni uvid u prijedlog detaljnog plana uređenja objavljuje se
na način određen odredbom članka 4. ove Uredbe.

Novi prijedlozi i primjedbe na dopunjen prijedlog prostornog plana mogu
se podnositi samo u svezi s prihvaćenim primjedbama iznesenima u prvom
javnom uvidu.

Članak 13.

Prijedlog prostornog plana županije i izvješće o javnoj raspravi, nositelj
izrade dostavlja predstavničkim tijelima općina, odnosno gradova na području
te županije radi davanja mišljenja o tom prijedlogu.

***Konačni prijedlog prostornog plana***

Članak 14.

Prijedlog prostornog plana i izvješće o javnoj raspravi razmatra poglavarstvo
i utvrđuje konačni prijedlog prostornog plana.

Konačni prijedlog prostornog plana županije, poglavarstvo razmatra i
utvrđuje na temelju prijedloga tog prostornog plana, izvješća o javnoj
raspravi i mišljenja iz članka 13. ove Uredbe.

Prije upućivanja predstavničkom tijelu na donošenje, poglavarstvo pribavlja
suglasnost na konačni prijedlog prostornog plana, kada je to propisano
Zakonom.

Članak 15.

Prije upućivanja konačnog prijedloga prostornog plana predstavničkom
tijelu na donošenje, nositelj izrade dostavlja sudionicima u javnoj raspravi
pisanu obavijest s obrazloženjem o razlozima neprihvaćanja, odnosno djelomičnog
prihvaćanja njihovih očitovanja, prijedloga i primjedbi.

***Prijelazne i završne odredbe***

Članak 16.

Javna rasprava pokrenuta prije stupanja na snagu ove Uredbe prema odredbama
statuta, odnosno programu mjera za unapređenje stanja u prostoru županije,
Grada Zagreba, općine odnosno grada, dovršit će se sukladno s tim odredbama.

Članak 17.

Ova Uredba stupa na snagu osmog dana od dana objave u "Narodnim novinama".

Klasa: 350-01/98-01/01
Urbroj: 5030107-98-4
Zagreb, 24. srpnja 1998.

Potpredsjednik
**mr. Borislav Škegro**, v. r.

Uredba, NN 101/1998-1402